«Шагъдийр» къызэтезыгъэувыIэфын щыIэу пIэрэ?
Зеикъуэ и «Шагъдийм» мы гъэр къызэрихьэрэ Къэбэрдей-Балъкъэрым футболымкIэ и щIымахуэ чемпионатым зыри къыщыпэлъэщыркъым. Иужь джэгугъуихым ар тхуэнейрэ и хьэрхуэрэгъухэм щефIэкIащ, зэм зэрыщытегъэкIуакъым.
Зи гугъу тщIы лъэхъэнэм «Шагъдийм» ефIэкI бжыгъэхэр къэзыгъэлъэгъуэфар зэхьэзэхуэм пашэныгъэр быдэу щызыIыгъ Бахъсэн и «Автозапчасть»-м и закъуэщ. Ар мы гъэм зыдэджэгуа псоми ятекIуащ.
Щэбэт кIуам «Шагъдийм» хигъэщIащ жэз медалхэм ерыщу щIэбэн Къэбэрдей-Балъкъэр къэрал университетым и студентхэр. Иджы зеикъуэдэсхэри яхыхьащ ещанэ увыпIэм щIэбэнхэм. Мазэрэ ныкъуэрэ ипэкIэ ар къызыщыбгъэхъуну хуабжьу гугъут.
«Автозапчасть»-р дыщэм хуэзышэ гъуэгум къызэрытемыкIынур аргуэру псоми наIуэ ящищIащ. Пэжщ, иджы абы къыпэщIэтар зэхьэзэхуэм къыщыкIэрыхухэм къахэмыкIыжыф Шэджэм и «Альянс»-ращ.
Дыжьын медалхэм нэхъ пэгъунэгъу хъуащ «Спартак-Налшык-д»-р. Ар очкоитхукIэ ящхьэщыкIащ гупышхуэ зэрыгъэхъуауэ къыкIэлъеIэ командэхэм.
Гъуащхьауэхэм я зэпеуэм бжьыпэр щиубыдыжащ Сэрмакъ и «Союз»-м и пашэ Тамаев Алан. Мы зэхьэзэхуэм абы топипщI щыдигъэкIащ. Сэрмакъдэсым ерыщу къыкIэлъоIэ «Шагъдийм» щыщ Бэлагъы Руслан.
АдэкIэ щыгъуазэ фыхуэтщIынщ Къэбэрдей-Балъкъэрым футболымкIэ и щIымахуэ чемпионатым иужьу щызэхэта джэгугъуэм кърикIуа бжыгъэхэм: «Бабугент» (Бабугент) — «Велес» (Къэрэгъэш) — 1:2, «ХьэтIохъущыкъуей» (ХьэтIохъущыкъуей) — «Малка» (Малкэ) — 0:2, «Альянс» (Шэджэм) — «Автозапчасть» (Бахъсэн) — 0:2, «КъБКъУ» (Налшык) — «Шагъдий» (Зеикъуэ) — 0:2, «Союз» (Сэрмакъ) — «Кэнжэ» (Кэнжэ) — 3:2, «ГорИС-179 РусГидро» (Бабугент) — «Мурбек» (Налшык) — 2:2, «Спартак-Налшык-д» (Налшык) — «КъБКъМУ» (Налшык) — 1:0, «Керт» (Къэхъун) — «Спартак-Налшык-н» (Налшык) — 4:1.
Хьэтау Ислъам.
